РЕГЛАМЕНТ ЗА ИЗПЪЛНЕНИЕ (ЕС) 2022/1365 НА КОМИСИЯТА

от 4 август 2022 година

за изменение на Регламент за изпълнение (ЕС) 2017/2470 по отношение на условията на употреба на новата храна богато на DHA и EPA масло от Schizochytrium sp.

(текст от значение за ЕИП)

ЕВРОПЕЙСКАТА КОМИСИЯ,

като взе предвид Договора за функционирането на Европейския съюз,

като взе предвид Регламент (ЕС) 2015/2283 на Европейския парламент и на Съвета от 25 ноември 2015 г. относно новите храни, за изменение на Регламент (ЕС) № 1169/2011 на Европейския парламент и на Съвета и за отмяна на Регламент (ЕО) № 258/97 на Европейския парламент и на Съвета и на Регламент (ЕО) № 1852/2001 на Комисията (1), и по-специално член 12 от него,

като има предвид, че:

(1) В Регламент (ЕС) 2015/2283 се предвижда, че на пазара на Съюза могат да бъдат пускани само новите храни, разрешени и включени в списъка на Съюза на новите храни.

(2) По силата на член 8 от Регламент (ЕС) 2015/2283 беше приет Регламент за изпълнение (ЕС) 2017/2470 на Комисията (2), с който се изготвя списък на Съюза на новите храни.

(3) В списъка на Съюза, съдържащ се в приложението към Регламент за изпълнение (ЕС) 2017/2470, е включено богато на DHA и EPA масло от Schizochytrium sp. като разрешена нова храна.

(4) В съответствие с член 4, параграф 2 от Регламент (ЕО) № 258/97 на Европейския парламент и на Съвета (3) беше разрешено пускането на пазара на богато на DHA и EPA масло от Schizochytrium sp. като нова храна за употреба в редица храни.

(5) С Решение за изпълнение (ЕС) 2015/546 на Комисията (4) бяха изменени условията на употреба за богато на DHA и EPA масло от Schizochytrium sp. По-специално употребата на богато на DHA и EPA масло от Schizochytrium sp. беше разширена до още храни, а именно хранителни добавки съгласно определението в Директива № 2002/46/ЕО на Европейския парламент и на Съвета (5).

(6) На 8 декември 2021 г. дружеството DSM Nutritional Products („заявителят“) подаде заявление до Комисията в съответствие с член 10, параграф 1 от Регламент (ЕС) 2015/2283 за изменение на условията на употреба на новата храна богато на DHA и EPA масло от Schizochytrium sp. Заявителят поиска да бъде разширена употребата на богатото на DHA и EPA масло от Schizochytrium sp., така че да включва рибни и месни аналози съответно при нива 300 mg/100 g и 300 mg/100 g, предназначени за населението като цяло.

(7) Комисията счита, че няма вероятност поисканата актуализация на списъка на Съюза да окаже въздействие върху здравето на човека и че не е необходима оценка на безопасността от страна на Европейския орган за безопасност на храните („Органа“) в съответствие с член 10, параграф 3 от Регламент (ЕС) 2015/2283. Поисканото разширяване на употребата ще доведе до прием на богатото на DHA и EPA масло от Schizochytrium sp., който в съчетание с приема от разрешените понастоящем видове употреба на новата храна, е сравним с приема, оценен от Органа като безопасен (6), с който беше мотивирано разрешаването на разширена употребата на богатото на DHA и EPA масло от Schizochytrium sp. с Решение за изпълнение (ЕС) 2015/546. Поради това е целесъобразно да се изменят условията на употреба на новата храна масло от богато на DHA и EPA масло от Schizochytrium sp., като се разшири употребата му за рибни и месни аналози.

(8) Предоставената в заявлението информация дава достатъчно основания да се направи заключението, че промените в условията на употреба на новата храна са в съответствие с условията на член 12 от Регламент (ЕС) 2015/2283 и следва да бъдат одобрени.

(9) Поради това приложението към Регламент за изпълнение (ЕС) 2017/2470 следва да бъде съответно изменено.

(10) Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,

ПРИЕ НАСТОЯЩИЯ РЕГЛАМЕНТ:

Член 1 Приложението към Регламент за изпълнение (ЕС) 2017/2470 се изменя в съответствие с приложението към настоящия регламент.

Член 2 Настоящият регламент влиза в сила на двадесетия ден след деня на публикуването му в Официален вестник на Европейския съюз.

Настоящият регламент е задължителен в своята цялост и се прилага пряко във всички държави членки. Съставено в Брюксел на 4 август 2022 година. За Комисията Председател Ursula VON DER LEYEN

(1) ОВ L 327, 11.12.2015 г., стр. 1.

(2) Регламент за изпълнение (ЕС) 2017/2470 на Комисията от 20 декември 2017 г. за изготвяне на списъка на Съюза на новите храни в съответствие с Регламент (ЕС) 2015/2283 на Европейския парламент и на Съвета относно новите храни (ОВ L 351, 30.12.2017 г., стр. 72).

(3) Регламент (ЕО) № 258/97 на Европейския парламент и на Съвета от 27 януари 1997 г. относно нови храни и нови хранителни съставки (ОВ L 43, 14.2.1997 г., стр. 1).

(4) Решение за изпълнение (ЕС) 2015/546 на Комисията от 31 март 2015 година за разширяване на употребата на масло от микроводорасли Schizochytrium sp., богато на докозахексаенова киселина (DHA) и ейкозапентaенова киселина (EPA), като нова хранителна съставка съгласно Регламент (ЕО) № 258/97 на Европейския парламент и на Съвета (ОВ L 90, 2.4.2015 г., стр. 11).

(5) Директива 2002/46/ЕО на Европейския Парламент и Съвета от 10 юни 2002 г. за сближаване на законодателствата на държавите-членки по отношение на добавките към храни (ОВ L 183, 12.7.2002 г., стр. 51).

(6) Scientific Opinion on the extension of use for DHA and EPA rich algal oil from Schizochytrium sp. as a Novel Food ingredient (Научно становище относно разширяването на употребата на богато на DHA и EPA масло водорасли от Schizochytrium sp. като нова хранителна съставка) (EFSA Journal (Бюлетин на ЕОБХ), 2014 г.; 12 (10): 3843).